Source: https://racunovodja.com/clanki.asp?clanek=4004/Predlog_Zakona_o_alternativnem_resevanju_sodnih_sporov
Timestamp: 2020-05-31 13:52:40+00:00
Document Index: 6482025

Matched Legal Cases: ['Sodišče ', 'sodišče ', 'sodišče ', 'sodišče ', 'sodišče ', 'sodišče ']

Predlog Zakona o alternativnem reševanju sodnih sporov - Racunovodja.com
Vpisano: 28.8.2009 13:32:40
Predlog Zakona o alternativnem reševanju sodnih sporov
Vlada je na seji 27. avgusta 2009 sprejela predlog Zakona o alternativnem reševanju sodnih sporov in ga posredovala v obravnavo Državnemu zboru RS.
Predlog zakona ureja reševanje sodnih sporov v okviru postopkov alternativnega reševanja sporov, ki jih bodo na podlagi predlaganega zakona strankam zagotavljala sodišča. Ti postopki bodo v sodnih sporih izboljšali dostop strank do ustreznega pravnega varstva, strankam ponudili izbiro ustreznega postopka za reševanje spora, omogočili pravične, hitre in sporazumne rešitve sporov, strankam in sodiščem zagotovili časovne in finančne prihranke in povečali obseg prostovoljnih izvršitev sklenjenih sodnih ali izvensodnih poravnav ali izdanih arbitražnih odločb.
Predlog zakona vsebuje naslednje poglavitne rešitve:
Sprejem in uveljavitev programov alternativnega reševanja sporov pri vseh okrajnih, okrožnih in delovnih sodiščih ter Delovnem in socialnem sodišču v Ljubljani (najpozneje do 1. 1. 2010).
Sodišče bo strankam dolžno ponuditi možnost alternativnega reševanja spora v vsaki zadevi, razen kadar bo sodnik ocenil, da v posamezni zadevi to ne bi bilo primerno. Vsaka stranka bo sodišču lahko kadarkoli med sodnim postopkom predlagala, da postopek prekine za čas, ki ne sme biti daljši od treh mesecev in stranke napoti v ustrezen postopek ARS.
Informativni narok: sodišče bo od strank lahko zahtevalo, da se udeležijo naroka, ki je namenjen odprtemu razpravljanju sodišča in strank oziroma njihovih pooblaščencev o prednostih in slabostih predložitve v mediacijo. Stranka, ki se naroka ne bo udeležila, čeprav je bila pravilno vabljena, in ki svojega izostanka ne bo opravičila, bo morala nasprotni stranki povrniti stroške tega naroka.
Obvezna napotitev v mediacijo: Sodišča bodo smela zadevo predložiti v mediacijo tudi, če stranki ne bosta podali soglasja o mediaciji. Sklep o obvezni napotitvi bo sodišče razveljavilo, če bo katera od strank zoper tak sklep ugovarjala. Stranki, ki bo očitno nerazumno zavrnila napotitev v mediacijo, bo na predlog nasprotne stranke sodišče smelo naložiti vse njene pravdne stroške ali del njih (upoštevajo se naslednje okoliščine: narava spora, odločilna dejstva v sporu, dejstvo da sta stranki predhodno poskušali rešiti spor, višina stroškov, ki bi nastali v mediaciji, verjetnost, da bi prekinitev postopka lahko vplivala na izid pravde, verjetnost, da bi mediacija lahko uspešno končala spor).
Sodelovanje RS v postopkih mediacije: Drž. pravobranilstvo bo dolžno podati soglasje za reševanje spora, ki sodi v področje uporabe tega zakona, z mediacijo. Če bo pravobranilstvo menilo, da reševanje spora z mediacijo ni primerno, bo z obrazloženim predlogom zahtevalo odločitev Vlade RS o tem. Če bo pravobranilstvo v večjem številu istovrstnih sporov menilo, da reševanje z mediacijo ni primerno, bo lahko le z enim predlogom zahtevalo odločitev Vlade RS v vseh teh sporih.
Stroški: Za stranke v družinskih sporih in delovnopravnih sporih zaradi odpovedi pogodbe o zaposlitvi bo mediacija brezplačna, saj bo sodišče krilo nagrado mediatorja in njegove potne stroške. Pri mediaciji v ostalih sporih, razen v gospodarskih sporih, bo sodišče krilo nagrado mediatorja in njegove potne stroške le za prve tri ure mediacije. Mediacija v gospodarskih sporih pa bo za stranke v celoti plačljiva (za stranke po enakih delih, razen če se niso sporazumele drugače).
alternativno reševanje sodnih sporov